b'\n_START_ARTICLE_\nPiet\xc5\xb3 Kor\xc4\x97jos politin\xc4\x97 sistema\n_START_SECTION_\nVykdomoji vald\xc5\xbeia\n_START_PARAGRAPH_\nVykdomoji vald\xc5\xbeia susideda i\xc5\xa1 prezidento, ministro pirmininko, ministerij\xc5\xb3, nepriklausom\xc5\xb3 agent\xc5\xabr\xc5\xb3 ir kit\xc5\xb3 institucij\xc5\xb3.\n_START_SECTION_\nValstyb\xc4\x97s taryba\n_START_PARAGRAPH_\nValstyb\xc4\x97s taryba susideda i\xc5\xa1 prezidento, ministro pirmininko ir ministerij\xc5\xb3 vadov\xc5\xb3. Pagal konstitucij\xc4\x85, prie\xc5\xa1 priimant galutinius sprendimus, taryboje privaloma aptarti svarbius u\xc5\xbesienio ir vidaus politikos klausimus. Prezidentas yra skiriamas tarybos pirmininku, o ministras pirmininkas - vicepirmininku. Prie valstyb\xc4\x97s tarybos veikia 4 patariamosios tarybos.\n_START_SECTION_\nTeismin\xc4\x97 vald\xc5\xbeia\n_START_PARAGRAPH_\nTeismin\xc4\x97 vald\xc5\xbeia susideda i\xc5\xa1 Konstitucinio teismo, Auk\xc5\xa1\xc4\x8diausiojo teismo, apeliacini\xc5\xb3, regionini\xc5\xb3 ir savivaldybi\xc5\xb3 teism\xc5\xb3. Taip pat egzistuoja specializuoti \xc5\xa1eimos, administracinis ir patent\xc5\xb3 teismai._NEWLINE_Konstitucinis teismas susideda i\xc5\xa1 devyni\xc5\xb3 teis\xc4\x97j\xc5\xb3. Trys i\xc5\xa1 j\xc5\xb3 si\xc5\xablomi prezidento, trys - Auk\xc5\xa1\xc4\x8diausiojo teismo pirmininko, trys - parlamento, ta\xc4\x8diau visas kandidat\xc5\xabras galiausiai turi patvirtinti prezidentas. Teis\xc4\x97jai pareigas eina 6 metus, ta\xc4\x8diau gali b\xc5\xabti perrinkti neribot\xc4\x85 kiek\xc4\xaf kart\xc5\xb3. Konstitucinis teismas nagrin\xc4\x97ja \xc4\xafstatym\xc5\xb3 atitikim\xc4\x85 konstitucijai, apkaltos atvejus, politini\xc5\xb3 partij\xc5\xb3 panaikinim\xc4\x85, valstyb\xc4\x97s institucij\xc5\xb3 gin\xc4\x8dus, ir kita._NEWLINE_Auk\xc5\xa1\xc4\x8diausiasis teismas yra \xc4\xafsik\xc5\xabr\xc4\x99s Seule. Jis susideda i\xc5\xa1 14 teis\xc4\x97j\xc5\xb3, kuriais gali tapti ne jaunesni nei 40 met\xc5\xb3 ir nema\xc5\xbeiau 15 met\xc5\xb3 teisin\xc4\x97s praktikos turintys asmenys. Teis\xc4\x97jo kadencija trunka 6 metus. Auk\xc5\xa1\xc4\x8diausiasis teismas yra paskutin\xc4\x97 teismin\xc4\x97 instancija, kurios sprendimas galutinis ir negin\xc4\x8dijamas._NEWLINE_\xc5\xa0alyje egzistuoja penki apeliaciniai teismai. \xc5\xbdemesni u\xc5\xbe juos yra did\xc5\xbeiausiuose miestuose \xc4\xafsik\xc5\xabr\xc4\x99 regioniniai, o dar \xc5\xbeemiau - savivaldybi\xc5\xb3 teismai._NEWLINE_Tiek Konstitucinio teismo pirmininko, tiek Auk\xc5\xa1\xc4\x8diausiojo teismo pirmininko kandidat\xc5\xabra yra si\xc5\xabloma prezidento ir patvirtinama parlamento. Auk\xc5\xa1\xc4\x8diausiojo teismo teis\xc4\x97jai si\xc5\xablomi Auk\xc5\xa1\xc4\x8diausiojo teismo pirmininko pritariant prezidentui ir patvirtinant parlamentui. Vis\xc5\xb3 kit\xc5\xb3 teism\xc5\xb3 teis\xc4\x97jai skiriami Auk\xc5\xa1\xc4\x8diausiojo teismo pirmininko pritariant Auk\xc5\xa1\xc4\x8diausiojo teismo teis\xc4\x97j\xc5\xb3 kolegijai.\n_START_SECTION_\nVietin\xc4\x97s vald\xc5\xbeios sistema\n_START_PARAGRAPH_\nIki 1995 m. vietin\xc4\x97 vald\xc5\xbeia buvo visi\xc5\xa1kai priklausoma nuo centrin\xc4\x97s, kuri tiesiogiai paskirdavo auk\xc5\xa1\xc4\x8diausio rango vadovus. Po reformos, metropoliniai ir specialieji miestai, provincijos ir rajonai (\xea\xb5\xac, gu) \xc4\xafgavo daugiau autonomijos ir j\xc5\xb3 vietin\xc4\x97 vald\xc5\xbeia tapo tiesiogiai renkama gyventoj\xc5\xb3._NEWLINE_Nepaisant poky\xc4\x8di\xc5\xb3 vietin\xc4\x97 vald\xc5\xbeia i\xc5\xa1lieka gana silpna. Dauguma jos vykdom\xc5\xb3 funkcij\xc5\xb3, \xc4\xafskaitant mokes\xc4\x8di\xc5\xb3 rinkim\xc4\x85 ir gyventojams teigiam\xc5\xb3 paslaug\xc5\xb3 klausimus, yra apsprend\xc5\xbeiamos centrin\xc4\x97s vald\xc5\xbeios.\n_START_SECTION_\nNaryst\xc4\x97 tarptautin\xc4\x97se organizacijose\n_START_PARAGRAPH_\nTarptautin\xc4\x97s organizacijos, kuri\xc5\xb3 veikloje dalyvauja Piet\xc5\xb3 Kor\xc4\x97ja: AfDB, APEC, AsDB, BIS, Kolombo Planas, ERPB, UNESCAP, FAO, TATENA, IBRD, TCAO, TBT, ICC, ICRC, IDA, IEA, IFAD, IFC, THO, ILO, TVF, IMO, INTELSAT, INTERPOL, TOK, TMO, ISO, TTS, ITUC, NSG, OECD, OPCW, ESBO (partner\xc4\x97), JTO, UNESCO, UNCTAD, UNIDO, UNU, UPU, PMO, PSO, WIPO, WMO, UNWTO, PPO, Zangger komitetas, EANET, EAS, Shangri-la dialogas.'